Per Clausen (EL), 2007-05-02:
Enhedslisten synes, at det her lovforslag indeholder mange gode og fornuftige elementer.
En del af de gode og fornuftige elementer, som indgår i lovforslaget, stammer fra det udvalgsarbejde, som blev lavet, og som dannede udgangspunkt for klippekortordningen, som er en vigtig del af det lovforslag, der ligger her.
Jeg mener sådan set også, at det var gode, nyttige og konstruktive forhandlinger, der førte til en række forbedringer af det lovforslag, der ligger her, og det er vi selvfølgelig glade for.
Det, som er udgangspunktet for at fremsætte det her lovforslag, er jo til gengæld en meget alvorlig situation, nemlig at hvis vi ser på de regler, der findes, de såkaldt materielle regler for dyretransport, så er det sådan, at de tillader transporter, som bringer dyrene ud i transport over langt længere tid, end der i Danmark er noget politisk ønske om skal være muligt.
Det er mit klare indtryk, at der i Folketinget er om ikke enighed, så i hvert fald et meget, meget stort flertal, som er enige om, at man burde begrænse transporterne til højst 8 timer.
Og den eneste grund til, at det ikke bliver indført, er så, at EU har nogle andre regler.
Jeg skal ikke benytte lejligheden til at harcelere yderligere over EU’s bedrifter i den sammenhæng, men bare sige, at det i hvert fald ud fra vores synspunkt er meget vigtigt, at man fortsat arbejder med at få nedbragt den 24-timers-regel, der er i dag, til en 8-timers-regel, og i virkeligheden at gøre 8-timers-reglen til sådan et maksimum for, hvor lang tid man må transportere dyr.
Der er jo ingen problemer med at erstatte langvarige transporter af slagtedyr med transport af kød, og der er heller ingen problemer med at erstatte langvarig transport af avlsdyr med transport af avlsmateriale.
Så der er sådan set gode muligheder for at gennemføre de her forandringer.
Jeg er, og det kan være bemærkelsesværdigt, meget enig med den konservative ordfører, der nemlig tror, at et element i at komme videre med det her meget, synes vi, udmærkede og rimelige krav om at reducere transporttiden, er at satse yderligere på forskning, for selv om vi ikke er tvivl om, at transport over 8 timer er til skade for dyrene for nu at bruge det begreb, er der jo ikke nogen tvivl om, at det også i forhold til de meget kraftige økonomiske interesser, der er i det her, vil være nødvendigt med yderligere forskning, altså flere videnskabelige beviser.
Og jeg er da glad for, at Det Konservative Folkeparti også synes, at det er den vej, vi skal gå.
Jeg er måske ikke helt sikker på, om vi sådan har den samme opfattelse af, hvad der er formålet med forskningen, men det gode ved forskning er jo, at man jo heller ikke altid kan bestille resultatet; man får det resultat, som er det sagligt rigtige, i hvert fald hvis det er god forskning, der er tale om, og det er jo det, vi skal bestille.
Vi mener, at bøderne godt kunne sættes yderligere op.
Vi er også indstillet på at være med til et ændringsforslag, som kan reducere antallet af klip, inden man endelig fratages retten til at drive de her dyretransporter.
Vi har sådan set ikke været høge med hensyn til at få det ned på tre, men er jo stadig væk helt indstillet på at forfølge det mål, som vi var enige om, nemlig at det skulle være tre plus fire, og jeg håber da også på, at vi kan komme igennem med at få det vedtaget.
Tilbage står, og det synes jeg også er et vigtigt problem, at sikre, at der er klarhed over de regler, der eksisterer.
Altså, når vognmændene siger, at der har været uklarhed, så vil jeg bare sige, at det jo bekræftes, når man spørger Forbru gerministeriet og Justitsministeriet om, hvordan reglerne præcis er, altså hvordan de 24 timer, efter man er kørt ud af EU, skal forstås osv.
Her er det vigtigt at få klarlagt de her regler, og hvis der er behov for at få dem skærpet, så også at få dem skærpet.
Og vi skal også være sikre på, at vi også får inddraget autorisationer til de vognmænd, der kører i Danmark på udenlandske autorisationsordninger, i de tilfælde, hvor de vognmænd overtræder reglerne.
Det er jo meget vigtigt.
Også der er der, på trods af at EU-reglerne tilsyneladende giver mulighed for det, jo nogle vanskeligheder med at få det til at fungere, og det synes jeg sådan set er meget vigtigt at se på.
Og derfor håber jeg da også, at når Det Konservative Folkeparti er meget optaget af at sikre, at udenlandske vognmænd ikke skal have lempeligere vilkår end danske vognmænd, så vil man også meget gerne understøtte, at vi får sikret os, at de tilbagetrækninger af autorisationer, som folk bliver idømt her i Danmark, ikke kan omgås, ved at man flytter sin autorisation til udlandet.